b'\n_START_ARTICLE_\nEclips\xc4\x83 de Soare\n_START_PARAGRAPH_\nO eclips\xc4\x83 de Soare (sau mai precis o oculta\xc8\x9bie solar\xc4\x83) se produce atunci c\xc3\xa2nd Luna trece \xc3\xaentre P\xc4\x83m\xc3\xa2nt \xc8\x99i Soare prin fa\xc8\x9ba Soarelui. V\xc4\x83zut de pe P\xc4\x83m\xc3\xa2nt, discul Lunii e de obicei mai mare dec\xc3\xa2t cel al Soarelui \xc8\x99i, dac\xc4\x83 se interpune \xc3\xaentre privitor \xc8\x99i Soare, \xc3\xaei \xe2\x80\x9eblocheaz\xc4\x83\xe2\x80\x9d lumina, arunc\xc3\xa2nd o umbr\xc4\x83 corespunz\xc4\x83toare pe P\xc4\x83m\xc3\xa2nt. C\xc3\xa2nd discul Lunii acoper\xc4\x83 \xc3\xaen \xc3\xaentregime pe cel al Soarelui imaginea luminoas\xc4\x83 obi\xc8\x99nuit\xc4\x83 a Soarelui este blocat\xc4\x83 complet \xc8\x99i, pentru o anumit\xc4\x83 zon\xc4\x83 de observa\xc8\x9bie \xc8\x99i o anumit\xc4\x83 durat\xc4\x83 de ordinul c\xc3\xa2torva minute, eclipsa de Soare este total\xc4\x83. Eclipsele totale de Soare permit executarea unor studii astronomice speciale, dar au loc mult mai rar dec\xc3\xa2t cele par\xc8\x9biale._NEWLINE_Fiecare eclips\xc4\x83 de Soare are propria sa pozi\xc8\x9bie \xc8\x99i se poate vedea doar dintr-o zon\xc4\x83 anume de pe glob._NEWLINE_Pentru a observa cu ochiul liber o eclips\xc4\x83 de Soare, de orice tip ar fi ea, este nevoie de un filtru solar special. F\xc4\x83r\xc4\x83 acest filtru observarea eclipsei duce la accidente grave ale ochiului, care pot ajunge p\xc3\xa2n\xc4\x83 la orbire. Filtrul cel mai accesibil este filtrul de sudur\xc4\x83 mai dens, \xc3\xaens\xc4\x83, din cauza grosimii sticlei, pot ap\xc4\x83rea imagini duble. Filtrul ideal, numit filtru Mylar, este o pelicul\xc4\x83 aluminizat\xc4\x83 care opre\xc8\x99te radia\xc8\x9biile periculoase._NEWLINE_Formal, \xc8\x99i tranzitul (trecerea) planetei Venus prin fa\xc8\x9ba Soarelui produce o eclips\xc4\x83 de Soare, dar de propor\xc8\x9bii mult mai mici.\n_START_SECTION_\nTerminologie\n_START_PARAGRAPH_\nTermenul eclips\xc4\x83 central\xc4\x83 este utilizat adesea ca expresie generic\xc4\x83 pentru desemnarea unei eclipse, fie ea total\xc4\x83, inelar\xc4\x83, sau hibrid\xc4\x83. Totu\xc8\x99i, acest lucru nu este exact, \xc3\xaen mod riguros: defini\xc8\x9bia unei eclipse centrale este o eclips\xc4\x83 \xc3\xaen timpul c\xc4\x83reia linia central\xc4\x83 a umbrei atinge suprafa\xc8\x9ba P\xc4\x83m\xc3\xa2ntului. Este posibil totu\xc8\x99i, dar foarte rar, ca o parte a umbrei s\xc4\x83 ating\xc4\x83 suprafa\xc8\x9ba terestr\xc4\x83 (cre\xc3\xa2nd astfel o eclips\xc4\x83 inelar\xc4\x83 sau o eclips\xc4\x83 total\xc4\x83), dar nu linia sa central\xc4\x83. Acest tip de eclips\xc4\x83 este numit eclips\xc4\x83 necentral\xc4\x83 (total\xc4\x83 sau inelar\xc4\x83). \xc3\x8entotdeauna, ea se produce pe marginea emisferei diurne, cu Soarele \xc3\xaen apropierea orizontului: la r\xc4\x83s\xc4\x83ritul sau la apusul Soarelui._NEWLINE_Potrivit defini\xc8\x9biei date actualmente  eclipsei, termenul \xe2\x80\x9eeclips\xc4\x83 de Soare\xe2\x80\x9d este un abuz de limbaj: fenomenul \xc3\xaen care Luna trece prin fa\xc8\x9ba Soarelui nu este o eclips\xc4\x83, ci o oculta\xc8\x9bie. O eclips\xc4\x83 se produce c\xc3\xa2nd un obiect trece prin umbra produs\xc4\x83 de un alt obiect. De exemplu, c\xc3\xa2nd Luna dispare la faza de  Lun\xc4\x83 plin\xc4\x83 trec\xc3\xa2nd prin umbra P\xc4\x83m\xc3\xa2ntului, evenimentul este denumit corect eclips\xc4\x83 de Lun\xc4\x83. De aceea, termenul adecvat, dar rareori utilizat, care denume\xc8\x99te \xe2\x80\x9eeclipsa de Soare\xe2\x80\x9d este eclips\xc4\x83 de P\xc4\x83m\xc3\xa2nt (v\xc4\x83zut\xc4\x83 din spa\xc8\x9biu) sau oculta\xc8\x9bie solar\xc4\x83 (v\xc4\x83zut\xc4\x83 de pe suprafa\xc8\x9ba P\xc4\x83m\xc3\xa2ntului). Totu\xc8\x99i din punct de vedere etimologic, eclipsa unui corp ceresc este \xc3\xaentr-adev\xc4\x83r dispari\xc8\x9bia sa temporar\xc4\x83 pentru un observator terestru: \xc3\xaenainte de secolul al XX-lea, nu era posibil s\xc4\x83 se fac\xc4\x83 observa\xc8\x9bii din afara P\xc4\x83m\xc3\xa2ntului. Acest fapt justific\xc4\x83 folosirea f\xc4\x83cut\xc4\x83, \xc3\xaen mod obi\xc8\x99nuit, a termenului \xe2\x80\x9eeclips\xc4\x83 de Soare\xe2\x80\x9d, care \xc3\xae\xc8\x99i g\xc4\x83se\xc8\x99te, \xc3\xaen acest mod, traducerea literal\xc4\x83 \xc3\xaentr-un mare num\xc4\x83r de limbi. \xc3\x8en rom\xc3\xa2n\xc4\x83, termenul \xe2\x80\x9eoculta\xc8\x9bie\xe2\x80\x9d este un \xc3\xaemprumut din francez\xc4\x83 occultation, unde a ap\xc4\x83rut \xc3\xaen astronomie abia \xc3\xaen secolul al XV-lea, este considerat ca sinonim al termenului eclips\xc4\x83 \xc3\xaen dic\xc8\x9bionarele de uz general.\n_START_SECTION_\nPredic\xc8\x9bii\n_START_PARAGRAPH_\nContrar la ceea ce s-a afirmat adesea \xc3\xaen urma unei erori a lui Edmond Halley, ceea ce chaldeii numeau saros nu are nimic de-a face cu eclipsele \xc8\x99i nu permitea, \xc3\xaen niciun caz, s\xc4\x83 se prezic\xc4\x83 o eclips\xc4\x83 de Soare vizibil\xc4\x83 \xc3\xaen lumea cunoscut\xc4\x83 din epoc\xc4\x83. Faimoasa predic\xc8\x9bie de eclips\xc4\x83 de Soare f\xc4\x83cut\xc4\x83 de Thales \xc8\x99i relatat\xc4\x83 de Herodot (cf infra, Eclipse de Soare de-a lungul timpului), este probabil exagerat\xc4\x83. Aceast\xc4\x83 eclips\xc4\x83 s-a produs, \xc3\xaentr-adev\xc4\x83r, la 28 mai 585 \xc3\xae.Hr. \xc8\x99i era vizibil\xc4\x83 \xc3\xaen aceast\xc4\x83 parte a lumii. \xc3\x8ens\xc4\x83 o predic\xc8\x9bie a unei eclipse presupune unelte teoretice \xc8\x99i matematice foarte avansate, care se estimeaz\xc4\x83 c\xc4\x83 nu au fost elaborate dec\xc3\xa2t \xc3\xaen secolul al II-lea \xc3\xae.Hr. de c\xc4\x83tre Hiparh (190 \xc3\xae.Hr.-120 \xc3\xae.Hr.) mul\xc8\x9bumit\xc4\x83 teoriei sale a epiciclurilor._NEWLINE_\xc8\x98i odat\xc4\x83 ce aceste unelte sunt elaborate, trebuie s\xc4\x83 se \xc3\xaentocmeasc\xc4\x83 tabele foarte precise. Nu se \xc8\x99tie cu certitudine c\xc3\xa2nd au v\xc4\x83zut lumina zilei primele tabele care au permis calculele unor eclipse. Ele sunt anterioare lui Ptolemeu, care le-a perfec\xc8\x9bionat, dar nu au existat \xc3\xaen Grecia \xc3\xaenainte de Hiparh. Nu se \xc8\x99tie dac\xc4\x83 acesta din urm\xc4\x83 a efectuat cu succes asemenea calcule, dar, \xc3\xaen tot cazul, el a pus la punct metoda._NEWLINE_\xc3\x8encep\xc3\xa2nd de la Ptolemeu (prin 140 d.Hr.), teoria se verifica dup\xc4\x83 eclips\xc4\x83, \xc3\xaentruc\xc3\xa2t pentru a o prezice, ar fi trebuit efectuate calcule fastidioase, cel mai adesea \xc3\xaen van, la fiecare Lun\xc4\x83 nou\xc4\x83. Prima predic\xc8\x9bie a unei eclipse de Soare stabilit\xc4\x83 \xc3\xaen mod sigur, al c\xc4\x83rei calcul se p\xc4\x83streaz\xc4\x83 \xc8\x99i ast\xc4\x83zi, este acela al eclipsei de Soare din 16 iulie 1330, realizat de Nichifor Gregoras \xc3\xaen Imperiul Bizantin, dup\xc4\x83 Tabelele facile ale lui Theon din Alexandria \xc8\x99i dup\xc4\x83 Almageste de Ptolemeu.\n_START_SECTION_\nProducerea unei eclipse\n_START_PARAGRAPH_\nDiagrama din dreapta arat\xc4\x83 alinierea Soarelui, P\xc4\x83m\xc3\xa2ntului \xc8\x99i Lunii \xc3\xaen timpul unei eclipse de Soare (distan\xc8\x9bele \xc8\x99i m\xc4\x83rimile respective nu sunt la scar\xc4\x83). Regiunea gri \xc3\xaenchis sub Lun\xc4\x83 este umbra, \xc3\xaen care Soarele este complet \xc3\xaentunecat. Mica zon\xc4\x83 \xc3\xaen care umbra atinge suprafa\xc8\x9ba terestr\xc4\x83 este locul \xc3\xaen care o eclips\xc4\x83 total\xc4\x83 poate fi observat\xc4\x83. Regiunea cea mai mare gri deschis este penumbra, \xc3\xaen care doar o eclips\xc4\x83 par\xc8\x9bial\xc4\x83 poate fi observat\xc4\x83._NEWLINE_Orbita Lunii \xc3\xaen jurul P\xc4\x83m\xc3\xa2ntului este \xc3\xaenclinat\xc4\x83 cu 5 grade \xc3\xaen raport cu planul orbitei terestre \xc3\xaen jurul Soarelui (ecliptica). De aceea, \xc3\xaen momentul Lunii noi, Luna trece, \xc3\xaen mod obi\xc8\x99nuit, deasupra (\xc3\xaen nord) sau dedesubtul (\xc3\xaen sud) Soarelui. O eclips\xc4\x83 de Soare se poate produce doar c\xc3\xa2nd Luna nou\xc4\x83 se g\xc4\x83se\xc8\x99te aproape de unul din punctele (denumite noduri) \xc3\xaen care orbita Lunii intersecteaz\xc4\x83 ecliptica._NEWLINE_Cum s-a precizat mai sus, orbita lunar\xc4\x83 este \xc8\x99i ea eliptic\xc4\x83. Distan\xc8\x9ba P\xc4\x83m\xc3\xa2nt-Lun\xc4\x83 poate varia cu 6% \xc3\xaen raport cu valoarea sa medie. Acesta este motivul pentru care dimensiunea aparent\xc4\x83 a Lunii variaz\xc4\x83 \xc3\xaen func\xc8\x9bie de distan\xc8\x9ba de la P\xc4\x83m\xc3\xa2nt, iar de aici apare diferen\xc8\x9ba dintre o eclips\xc4\x83 total\xc4\x83 \xc8\x99i o eclips\xc4\x83 inelar\xc4\x83.  Distan\xc8\x9ba dintre P\xc4\x83m\xc3\xa2nt \xc8\x99i Soare variaz\xc4\x83 \xc8\x99i ea \xc3\xaen cursul unui an (o rota\xc8\x9bie complet\xc4\x83 a P\xc4\x83m\xc3\xa2ntului \xc3\xaen jurul Soarelui), dar aceast\xc4\x83 diferen\xc8\x9b\xc4\x83 nu influen\xc8\x9beaz\xc4\x83 prea mult tipul de eclips\xc4\x83. \xc3\x8en medie, Luna apare ceva mai mic\xc4\x83 dec\xc3\xa2t Soarele  (pe bolta cereasc\xc4\x83, \xc3\xaen acest caz ne referim la dimensiunea aparent\xc4\x83 \xc8\x99i nu la dimensiunea real\xc4\x83), astfel majoritatea (aproape 60%) din eclipsele centrale sunt inelare. Doar c\xc3\xa2nd Luna este ceva mai aproape de P\xc4\x83m\xc3\xa2nt (aproape de perigeu), dec\xc3\xa2t \xc3\xaen medie, se produce o eclips\xc4\x83 total\xc4\x83._NEWLINE_Luna se rote\xc8\x99te \xc3\xaen jurul P\xc4\x83m\xc3\xa2ntului \xc3\xaen aproximativ 27,32 de zile \xc3\xaen raport cu un reper de referin\xc8\x9b\xc4\x83 fix. Este luna sideral\xc4\x83. Totu\xc8\x99i, \xc3\xaen timpul unei luni siderale, P\xc4\x83m\xc3\xa2ntul a \xc3\xaenaintat \xc8\x99i el \xc3\xaen mi\xc8\x99carea sa de revolu\xc8\x9bie; f\xc4\x83c\xc3\xa2nd o medie \xc3\xaentre timpul dintre dou\xc4\x83 faze identice (de obicei, Lun\xc4\x83 nou\xc4\x83) \xc8\x99i luna sideral\xc4\x83 ob\xc8\x9binem 29,53 de zile. Acest timp mediu, care este cunoscut ca lun\xc4\x83 sinodic\xc4\x83, corespunde la ceea ce este denumit \xc3\xaen mod obi\xc8\x99nuit lun\xc4\x83 lunar\xc4\x83._NEWLINE_Pe traiectoria sa, Luna traverseaz\xc4\x83 ecliptica de la sud spre nord, c\xc3\xa2nd e la nodul ascendent, \xc8\x99i viceversa, c\xc3\xa2nd e la nodul descendent. Totu\xc8\x99i, nodurile orbitale ale Lunii se deplaseaz\xc4\x83 progresiv \xc3\xaentr-o mi\xc8\x99care retrograd\xc4\x83, din cauza gravit\xc4\x83\xc8\x9bii Soarelui asupra deplas\xc4\x83rii Lunii, iar un circuit complet se termin\xc4\x83 o dat\xc4\x83 la 18,6 ani. Aceasta \xc3\xaenseamn\xc4\x83 c\xc4\x83 timpul dintre dou\xc4\x83 treceri a Lunii prin nodul ascendent este u\xc8\x99or mai scurt dec\xc3\xa2t luna sideral\xc4\x83. Aceast\xc4\x83 perioad\xc4\x83 este denumit\xc4\x83 lun\xc4\x83 draconic\xc4\x83 (sau \xe2\x80\x9elun\xc4\x83 nodic\xc4\x83\xe2\x80\x9d)._NEWLINE_\xc3\x8en sf\xc3\xa2r\xc8\x99it, perigeul Lunii se deplaseaz\xc4\x83 lent \xc8\x99i avanseaz\xc4\x83 mai departe dec\xc3\xa2t perigeul precedent: el realizeaz\xc4\x83 un ciclu complet \xc3\xaen 8,85 de ani. Timpul scurs \xc3\xaentre trecerea la un perigeu \xc8\x99i urm\xc4\x83torul este denumit lun\xc4\x83 anomalistic\xc4\x83 a c\xc4\x83rei durat\xc4\x83 este de aproximativ 27,56 de zile.\n_START_SECTION_\nTraiectorie\n_START_PARAGRAPH_\n\xc3\x8en timpul unei eclipse centrale, umbra Lunii (sau anteumbra, \xc3\xaen cazul unei eclipse inelare) se deplaseaz\xc4\x83 rapid de la Vest spre Est pe suprafa\xc8\x9ba P\xc4\x83m\xc3\xa2ntului. P\xc4\x83m\xc3\xa2ntul se rote\xc8\x99te, \xc8\x99i el, de la Vest spre Est, dar umbra se deplaseaz\xc4\x83 mai repede oricare ar fi punctul dat pe suprafa\xc8\x9ba terestr\xc4\x83, deci ea apare aproape \xc3\xaentotdeauna deplas\xc3\xa2ndu-se \xc3\xaen sensul Vest-Est, pe hart\xc4\x83. _NEWLINE__NEWLINE_Exist\xc4\x83 unele excep\xc8\x9bii rare, care se produc \xc3\xaen timpul unei eclipse: \xe2\x80\x9eSoarele de la miezul nop\xc8\x9bii\xe2\x80\x9d, \xc3\xaen regiunile arctice \xc8\x99i antarctice._NEWLINE_L\xc4\x83rgimea benzii unei eclipse centrale variaz\xc4\x83 urm\xc3\xa2nd diametrul relativ al Soarelui \xc8\x99i al Lunii. \xc3\x8en cele mai multe circumstan\xc8\x9be favorabile, c\xc3\xa2nd o eclips\xc4\x83 se produce aproape de perigeu, banda poate m\xc4\x83sura mai mult de 250\xc2\xa0km l\xc4\x83rgime, iar durata totalit\xc4\x83\xc8\x9bii poate dura peste 7 minute. \xc3\x8en afara benzii centrale, o eclips\xc4\x83 este \xc3\xaen general observat\xc4\x83 pe o mai mare suprafa\xc8\x9b\xc4\x83 terestr\xc4\x83 ca eclips\xc4\x83 par\xc8\x9bial\xc4\x83.\n_START_SECTION_\nFrecven\xc8\x9be \xc8\x99i perioade\n_START_PARAGRAPH_\nEclipsele totale de Soare sunt evenimente rare. \xc3\x8en medie umbra Lunii trece prin acela\xc8\x99i loc pe Terra doar o dat\xc4\x83 \xc3\xaen 370 de ani. \xc3\x8ens\xc4\x83 r\xc4\x83stimpul poate s\xc4\x83 nu fie dec\xc3\xa2t un an (minimum), sau s\xc4\x83 se \xc3\xaentind\xc4\x83 pe milenii._NEWLINE__NEWLINE_Astfel, dup\xc4\x83 ce s-a a\xc8\x99teptat at\xc3\xa2t de mult, eclipsa total\xc4\x83 nu dureaz\xc4\x83 dec\xc3\xa2t c\xc3\xa2teva minute, \xc3\xaentruc\xc3\xa2t umbra Lunii se deplaseaz\xc4\x83 rapid spre Est, cu cel pu\xc8\x9bin 1.700\xc2\xa0km/h. Totalitatea nu poate fi mai \xc3\xaendelungat\xc4\x83 de 7 minute \xc8\x99i 40 de secunde, \xc8\x99i este adesea mai scurt\xc4\x83: \xc3\xaen cursul fiec\xc4\x83rui mileniu se produc, \xc3\xaen general, mai pu\xc8\x9bin de 10 eclipse totale care exced 7 minute._NEWLINE__NEWLINE_Ultima oar\xc4\x83 c\xc3\xa2nd s-a produs o eclips\xc4\x83 a c\xc4\x83rei faz\xc4\x83 maxim\xc4\x83 a dep\xc4\x83\xc8\x99it 7 minute, a fost la 30 iunie 1973. Observatori afla\xc8\x9bi la bordul unui prototip al avionului Concorde au reu\xc8\x99it s\xc4\x83 urm\xc4\x83reasc\xc4\x83 totalitatea timp de 74 de minute zbur\xc3\xa2nd de-a lungul traiectoriei umbrei lunare. Urm\xc4\x83toarea eclips\xc4\x83 cu o durat\xc4\x83 comparabil\xc4\x83 nu se va produce \xc3\xaenainte de secolul al XXII-lea, la 25 iunie 2150. Eclipsa total\xc4\x83 de Soare cea mai lung\xc4\x83 din perioada actual\xc4\x83 de 10.000 de ani din 4.000 \xc3\xae.Hr. p\xc3\xa2n\xc4\x83 \xc3\xaen 6.000 se va produce \xc3\xaen secolul al XXII-lea, la 16 iulie 2186 \xc8\x99i va dura 7 minute \xc8\x99i 29 de secunde._NEWLINE_Dac\xc4\x83 data \xc8\x99i ora unei eclipse sunt cunoscute, este posibil s\xc4\x83 se prezic\xc4\x83 alte eclipse utiliz\xc3\xa2nd ciclurile eclipselor. Dou\xc4\x83 din aceste cicluri sunt Saros \xc8\x99i Inexul. _NEWLINE__NEWLINE_Sarosul este probabil cel mai cunoscut, \xc8\x99i unul din ciclurile eclipselor cele mai fiabile. Inexul este mai pu\xc8\x9bin fiabil, \xc3\xaens\xc4\x83 este foarte comod pentru clasificarea eclipselor._NEWLINE_C\xc3\xa2nd un ciclu Saros ia sf\xc3\xa2r\xc8\x99it, un nou ciclu Daros debuteaz\xc4\x83 dup\xc4\x83 un Inex, de unde \xc8\x99i numele s\xc4\x83u: in-ex. Un ciclu Saros dureaz\xc4\x83 6.585,3 zile (18 ani 11 zile \xc8\x99i 8 ore), ceea ce semnific\xc4\x83 faptul c\xc4\x83 dup\xc4\x83 aceast\xc4\x83 perioad\xc4\x83, o eclips\xc4\x83 cvasiidentic\xc4\x83 cu precedenta va avea loc. Principala diferen\xc8\x9b\xc4\x83 dintre cele dou\xc4\x83 eclipse va fi un ecart de 120\xc2\xb0 \xc3\xaen longitudine, din cauza celor 8 ore (1/3 de zi), \xc8\x99i un mic ecart \xc3\xaen latitudine. _NEWLINE__NEWLINE_O serie Saros \xc3\xaencepe \xc3\xaentotdeauna printr-o eclips\xc4\x83 par\xc8\x9bial\xc4\x83 \xc3\xaentr-una din regiunile polare, apoi se decaleaz\xc4\x83 \xc3\xaen jurul globului \xc3\xaentr-o suit\xc4\x83 de eclipse centrale: totale \xc8\x99i/sau inelare, \xc8\x99i \xc3\xaen sf\xc3\xa2r\xc8\x99it se termin\xc4\x83 pe cealalt\xc4\x83 regiune polar\xc4\x83. O serie \xc3\xaentreag\xc4\x83 dureaz\xc4\x83 \xc3\xaentre 1.226 \xc8\x99i 1.550 de ani, \xc8\x99i num\xc4\x83r\xc4\x83 \xc3\xaentre 69 \xc8\x99i 87 de eclipse, dintre care 40 p\xc3\xa2n\xc4\x83 la 60 centrale.\n_START_SECTION_\nEclipse de Soare de-a lungul timpului\n_START_PARAGRAPH_\nEclipsa inelar\xc4\x83 din 30 octombrie 1207 \xc3\xae.Hr. ar putea s\xc4\x83 corespund\xc4\x83 evenimentului descris \xc3\xaen Cartea lui Iosua \xc3\xaen care Dumnezeu opre\xc8\x99te mersul Soarelui la cererea  lui Iosua. Aceasta ar fi cea mai veche referin\xc8\x9b\xc4\x83 datat\xc4\x83 a unei eclipse._NEWLINE_Eclipsa de Soare din 15 iunie 763 \xc3\xae.Hr., men\xc8\x9bionat\xc4\x83 \xc3\xaentr-un text asirian, este important\xc4\x83 pentru cronologia din Orientul Apropiat antic. Cunoscut\xc4\x83 sub numele de Eclipsa de la B\xc3\xbbr-Sagal\xc3\xa9, este prima eclips\xc4\x83 de Soare men\xc8\x9bionat\xc4\x83 prin surse istorice, care a fost identificat\xc4\x83 cu succes._NEWLINE_Herodot semnaleaz\xc4\x83, \xc3\xaen scrierile sale, c\xc4\x83 Thales din Milet prezisese o eclips\xc4\x83 care s-a produs \xc3\xaen timpul b\xc4\x83t\xc4\x83liei dintre mezi \xc8\x99i lidieni (28 mai 585 \xc3\xae.Hr.) Solda\xc8\x9bii celor dou\xc4\x83 tabere \xc8\x99i-au aruncat armele \xc8\x99i au proclamat pacea \xc3\xaen urma acestui fenomen astronomic. _NEWLINE_Este disponibil\xc4\x83 o list\xc4\x83 a eclipselor celor mai fiabile descrise \xc3\xaen Anale \xc8\x99i clasate dup\xc4\x83 sarosul lor._NEWLINE_Eclipsa total\xc4\x83 de Soare dein 16 iulie 1330 a fost calculat\xc4\x83 \xc8\x99i a fost prezis\xc4\x83 cu precizie de astronomul bizantin  Nichifor Gregoras, folosindu-se de Tabelele facile ale lui Theon din Alexandria \xc8\x99i de lucrarea Almageste \xc3\xaentocmit\xc4\x83 de Ptolemeu._NEWLINE_O eclips\xc4\x83 de Soare a marcat victoria zulu\xc8\x99ilor asupra britanicilor la Isandlwana la 22 ianuarie 1879. De atunci aceast\xc4\x83 zi este cunoscut\xc4\x83 \xc3\xaen limba zulu\xc8\x99ilor sub denumirea de \xe2\x80\x9eziua Lunii moarte\xe2\x80\x9d._NEWLINE_La 29 mai 1919, c\xc3\xa2nd s-a produs o eclips\xc4\x83 total\xc4\x83 de Soare, vizibil\xc4\x83 \xc3\xaen Oceanul Atlantic, aceasta a fost fotografiat\xc4\x83, \xc3\xaen timpul unei experien\xc8\x9be, de c\xc4\x83tre expedi\xc8\x9bia organizat\xc4\x83 de Arthur Eddington \xc3\xaen insula Principe. Experien\xc8\x9ba viza m\xc4\x83surarea pozi\xc8\x9biei stelelor situate \xc3\xaen apropierea pozi\xc8\x9biei Soarelui cu scopul de a verifica dac\xc4\x83 exist\xc4\x83, \xc3\xaentr-adev\xc4\x83r, un efect de lentil\xc4\x83 gravita\xc8\x9bional\xc4\x83, a\xc8\x99a cum se prezisese de relativitatea general\xc4\x83 a lui Albert Einstein. De atunci, acest fenomen astronomic este denumit \xe2\x80\x9eEclipsa lui Einstein\xe2\x80\x9d sau \xe2\x80\x9eEclipsa Relativit\xc4\x83\xc8\x9bii Generale\xe2\x80\x9d._NEWLINE_La 15 februarie 1961 a avut loc o eclips\xc4\x83 total\xc4\x83 de Soare, vizibil\xc4\x83 \xc8\x99i de pe teritoriul Rom\xc3\xa2niei._NEWLINE_La 11 august 1999, a avut loc o eclips\xc4\x83 de Soare, ultima eclips\xc4\x83 total\xc4\x83 de Soare din secolul al XX-lea. Pe teritoriul Rom\xc3\xa2niei a avut maximul, la R\xc3\xa2mnicu V\xc3\xa2lcea. _NEWLINE_La 7 mai 2003, planeta Mercur a trecut, ca un punct negru, prin fa\xc8\x9ba discului Soarelui: a fost tot un fel de eclips\xc4\x83 de Soare, provocat\xc4\x83 \xc3\xaens\xc4\x83 nu de Lun\xc4\x83, ci de o planet\xc4\x83. At\xc3\xa2ta doar c\xc4\x83 nu a putut fi observat\xc4\x83 dec\xc3\xa2t cu aparate optice speciale, \xc8\x99i nu a influen\xc8\x9bat, practic, lumina Soarelui v\xc4\x83zut\xc4\x83 pe P\xc4\x83m\xc3\xa2nt._NEWLINE_La 29 martie 2006 a avut loc o eclips\xc4\x83 par\xc8\x9bial\xc4\x83 de Soare vizibil\xc4\x83 \xc8\x99i din toat\xc4\x83 Rom\xc3\xa2nia. Pentru ora\xc8\x99ul Bucure\xc8\x99ti durata eclipsei a fost de 2 ore 25 minute. \xc3\x8en vestul Rom\xc3\xa2niei acoperirea maxim\xc4\x83 a Soarelui a fost de 65%, \xc3\xaen timp ce \xc3\xaen sud-est a fost de 80%._NEWLINE__NEWLINE_La 22 iulie 2009 a avut loc o eclips\xc4\x83 total\xc4\x83 de Soare cu durata de acoperire total\xc4\x83 de 6 minute 39 sec. (foarte lung\xc4\x83), care a fost vizibil\xc4\x83 \xc3\xaen India, China, Japonia, Pacificul de vest \xc8\x99i p\xc3\xa2n\xc4\x83 \xc3\xaen Hawaii. Umbra Lunii pe P\xc4\x83m\xc3\xa2nt a fost o f\xc3\xa2\xc8\x99ie cu l\xc4\x83\xc8\x9bimea maxim\xc4\x83 de 258\xc2\xa0km. _NEWLINE_La 15 ianuarie 2010 a avut loc cea mai lung\xc4\x83 eclips\xc4\x83 inelar\xc4\x83 de Soare a mileniului 3 (11 minute \xc8\x99i 8 secunde), vizibil\xc4\x83 din anumite p\xc4\x83r\xc8\x9bi din Africa, Oceanul Indian, sudul Indiei \xc8\x99i sud-estul Asiei. Urm\xc4\x83toarea eclips\xc4\x83 de Soare inelar\xc4\x83 important\xc4\x83 va avea loc abia \xc3\xaen anul 3043 (!)._NEWLINE_La 11 iulie 2010 a avut loc o eclips\xc4\x83 total\xc4\x83 de Soare pe Insula Pa\xc8\x99telui din Pacific (care \xc8\x9bine de Chile)._NEWLINE_\xc3\x8en cursul dimine\xc8\x9bii de 4 ianuarie 2011 a avut loc o eclips\xc4\x83 de Soare par\xc8\x9bial\xc4\x83 care a putut fi observat\xc4\x83 \xc3\xaen toat\xc4\x83 Europa precum \xc8\x99i \xc3\xaen unele regiuni limitrofe din Asia \xc8\x99i Africa. Gradul de acoperire a fost de p\xc3\xa2n\xc4\x83 la 75\xc2\xa0% din Soare; durata eclipsei a ajuns \xc3\xaen unele locuri la circa 1/2 or\xc4\x83._NEWLINE_1 iunie 2011 - eclips\xc4\x83 de Soare par\xc8\x9bial\xc4\x83, vizibil\xc4\x83 \xc3\xaen: Islanda, Nordul Canadei, Alaska, Nord-Estul Asiei, Groenlanda, Nordul Scandinaviei _NEWLINE_1 iulie 2011 - eclips\xc4\x83 de Soare par\xc8\x9bial\xc4\x83, vizibil\xc4\x83 \xc3\xaen Sudul Oceanului Indian (l\xc3\xa2ng\xc4\x83 Antarctica)_NEWLINE_25 noiembrie 2011 - eclips\xc4\x83 de Soare par\xc8\x9bial\xc4\x83, vizibil\xc4\x83 \xc3\xaen Sud-Vestul Africii de Sud, Antarctica, Tasmania, Noua Zeeland\xc4\x83_NEWLINE_20 mai 2012 - eclips\xc4\x83 inelar\xc4\x83 de Soare, vizibil\xc4\x83 \xc3\xaen China, Japonia, Pacific, partea de vest a SUA, eclips\xc4\x83 par\xc8\x9bial\xc4\x83, vizibil\xc4\x83 \xc3\xaen Pacific, Estul Asiei, America de Nord, Hawaii_NEWLINE_13 noiembrie 2012 - eclips\xc4\x83 total\xc4\x83 de Soare, vizibil\xc4\x83 \xc3\xaen nordul Australiei \xc8\x99i \xc3\xaen Pacificul de sud._NEWLINE_20 martie 2015 - eclips\xc4\x83 total\xc4\x83 de Soare vizibil\xc4\x83 \xc3\xaen insulele Feroe \xc8\x99i Svalbard, eclips\xc4\x83 par\xc8\x9bial\xc4\x83 vizibil\xc4\x83 \xc8\x99i \xc3\xaen Rom\xc3\xa2nia._NEWLINE_1 iunie 2030 - eclips\xc4\x83 par\xc8\x9bial\xc4\x83 de Soare, vizibil\xc4\x83 \xc8\x99i de pe teritoriul Rom\xc3\xa2niei;_NEWLINE_3 septembrie 2081 - eclips\xc4\x83 total\xc4\x83 de Soare, vizibil\xc4\x83 \xc8\x99i de pe teritoriul Rom\xc3\xa2niei.\n_START_SECTION_\nSf\xc3\xa2r\xc8\x99itul eclipselor totale de Soare\n_START_PARAGRAPH_\nOrbita Lunii se \xc3\xaendep\xc4\x83rteaz\xc4\x83 de Terra cu aproximativ 3,8\xc2\xa0cm \xc3\xaen fiecare an. S-a estimat c\xc4\x83 \xc3\xaen 600.000.000 de ani, distan\xc8\x9ba P\xc4\x83m\xc3\xa2nt-Lun\xc4\x83 va cre\xc8\x99te cu 23.500\xc2\xa0km, ceea ce semnific\xc4\x83 faptul c\xc4\x83 Luna nu va mai putea acoperi complet discul Soarelui. \xc8\x98i acest lucru va fi adev\xc4\x83rat chiar \xc8\x99i atunci c\xc3\xa2nd Luna se va afla la perigeu, iar P\xc4\x83m\xc3\xa2ntul la afeliu._NEWLINE_Un factor agravant este c\xc4\x83 Soarele cre\xc8\x99te \xc3\xaencet \xc3\xaen m\xc4\x83rime \xc3\xaen timpul secven\xc8\x9bei principale, ca urmare a cre\xc8\x99terii puterii sale. Acest fapt va \xc3\xaempiedica Luna, din ce \xc3\xaen ce mai mult, s\xc4\x83 provoace o eclips\xc4\x83 total\xc4\x83. Se poate spune c\xc4\x83 ultima eclips\xc4\x83 total\xc4\x83 de Soare pe P\xc4\x83m\xc3\xa2nt se va produce \xc3\xaen ceva mai pu\xc8\x9bin de 600 de milioane de ani.\n_START_SECTION_\nEfecte fiziologice\n_START_PARAGRAPH_\nC\xc3\xa2teva lucr\xc4\x83ri au avut ca obiect efectul unei eclipse (totale sau importante de Soare sau de Lun\xc4\x83) asupra faunei, de exemplu \xc3\xaen Statele Unite ale Americii \xc3\xaen timpul eclipsei din 1932 sau mai t\xc3\xa2rziu \xc3\xaen 1970 asupra cimpanzeilor, la lilieci, la p\xc4\x83ianjeni (care \xc8\x99i-au cobor\xc3\xa2t p\xc3\xa2nza, cum fac de obicei \xc3\xaen fiecare sear\xc4\x83) \xc3\xaen 1994 \xc8\x99i la o \xc8\x99op\xc3\xa2rl\xc4\x83 nocturn\xc4\x83, la vaci, la veveri\xc8\x9be \xc3\xaen 1999, asupra derivei nevertebratelor acvatice \xc3\xaentr-un curs de ap\xc4\x83, sau, \xc3\xaenc\xc4\x83, la larvele de Ambystoma opacum.  Astfel, de exemplu, s-a putut ar\xc4\x83ta c\xc4\x83 migra\xc8\x9biile verticale ale zooplanctonului (\xc8\x99i ale altor specii ale faunei pelagice) nu sunt determinate doar de orologiul intern biologic, \xc3\xaentruc\xc3\xa2t \xc3\xaen Lacul Geneva, Giroud  & Balay au observat c\xc4\x83 o eclips\xc4\x83 de Soare este suficient\xc4\x83 pentru a induce o urcare a zooplanctonului, iar aceast\xc4\x83 migrare \xc3\xaen sus \xc3\xaenceteaz\xc4\x83 \xc3\xaendat\xc4\x83 ce lumina Soarelui reapare. Rezultate similare au fost obsevate \xc8\x99i \xc3\xaen mediul marin \xc3\xaen timpul unei eclipse de Soare din iunie 1975, la 40 de mile spre Nord de Santo Ant\xc3\xa3o (insulele Capului Verde), apoi \xc3\xaen timpul unei eclipse de Lun\xc4\x83 (16 septembrie 1997) survenit\xc4\x83 \xc3\xaen timpul unui studiu asupra migra\xc8\x9biei crustaceului Meganyctiphanes norvegica, efectuat \xc3\xaen Marea Liguric\xc4\x83, \xc3\xaen 1999._NEWLINE__NEWLINE_Un alt studiu a evaluat pragurile convulsive la 26 de pacien\xc8\x9bi psihiatrici care primeau un tratament electroconvulsiv \xc8\x99i la 8 cobai supu\xc8\x99i unor \xc8\x99ocuri electroconvulsive, \xc3\xaentre care \xc3\xaen timpul eclipsei totale de Soare din 16 februarie 1980. Potrivit autorilor, rezultatele au ar\xc4\x83tat _NEWLINE_\xe2\x80\x9eo reducere semnificativ\xc4\x83 a pragurilor convulsive la oameni \xc8\x99i la cobai \xc3\xaen momentul eclipsei de Soare, probabil din cauza varia\xc8\x9biei observate a c\xc3\xa2mpului geomagnetic de 19 Gamma.\xe2\x80\x9d\n_START_SECTION_\nObservare\n_START_PARAGRAPH_\n\xc3\x8en timpul eclipsei de Soare, secera luminoas\xc4\x83 devine mai sub\xc8\x9bire \xc8\x99i poate fi contemplat\xc4\x83 f\xc4\x83r\xc4\x83 s\xc4\x83 fie orbitoare, ceea ce m\xc4\x83re\xc8\x99te \xc3\xaencrederea spectatorului \xc8\x99i durat\xc4\x83 privirii. Or, Soarele r\xc4\x83m\xc3\xa2ne periculos prin trecerea razelor foarte nocive: razele ultraviolete  (UV-A, UV-B) \xc8\x99i infraro\xc8\x99ii (IR), invizibile, pot provoca multe fototraumatisme pe diferite componente ale ochiului, corneea (ulcera\xc8\x9bie, cheratit\xc4\x83 datorat\xc4\x83 razelor UV), cristalinul (apari\xc8\x9bia mai precoce cu 5 p\xc3\xa2n\xc4\x83 la 10 ani a cataractei datorate razelor UV), a corpului vitros (coagulare prin IR) \xc8\x99i retina (arsur\xc4\x83 nedureroas\xc4\x83 dup\xc4\x83 vreo treizeci de secunde de observa\xc8\x9bie, put\xc3\xa2nd duce la cecitate definitiv\xc4\x83)._NEWLINE_Aten\xc8\x9bie! Eclipsele de Soare nu pot fi observate direct. f\xc4\x83r\xc4\x83 protec\xc8\x9bie, cu excep\xc8\x9bia \xc8\x99i numai \xc3\xaen timpul fazei de totalitate (c\xc3\xa2nd nicio parte a Soarelui nu este vizibil\xc4\x83). \xc3\x8en timpul altor faze, observarea poate fi realizat\xc4\x83 cu ajutorul unor ochelari de protec\xc8\x9bie \xe2\x80\x9especial\xc4\x83 pentru eclips\xc4\x83\xe2\x80\x9d, sau a unor ochelari pentru sudor cu protec\xc8\x9bie minim\xc4\x83 de 14 sau cu instrumente echipate cu filtre speciale. Ele pot fi observate \xc8\x99i indirect utiliz\xc3\xa2nd proiec\xc8\x9bia imaginii pe un ecran de h\xc3\xa2rtie, carton, cu ajutorul unei lentile, a unei perfora\xc8\x9bii f\xc4\x83cute \xc3\xaentr-un carton, ...'